Australian Grand Prix 2025

**Australian Grand Prix 2025** (virallisesti **Formula 1 Louis Vuitton Australian Grand Prix 2025**) oli Formula 1 -kauden  avausosakilpailu, joka ajettiin 16. maaliskuuta Albert Park Circuit -radalla Albert Parkissa Australian Melbournessa. Kilpailu oli 39. Australian Grand Prix sekä 28. kilpailu, joka järjestettiin Melbournessa.

Kilpailun voitti paalupaikalta lähtenyt McLarenin Lando Norris ennen toiseksi tullutta Red Bullin Max Verstappenia ja kolmanneksi sijoittunutta Mercedeksen George Russelia.

## Ennen Grand Prix -viikonloppua
### Tulokaskuljettajat
Kauden ensimmäiseen osakilpailuun osallistui kuusi ensimmäisen kokonaisen Formula 1 -kautensa aloittanutta kuljettajaa. He olivat Kimi Antonelli, Liam Lawson, Oliver Bearman, Gabriel Bortoleto, Jack Doohan ja Isack Hadjar. Heistä Lawson oli kilpaillut Formula 1 -sarjassa jo 11 osakilpailussa, kun taas Bearman oli esiintynyt aiemmin kolmessa ja Doohan yhdessä osakilpailussa.

### Kuljettaja ja tallivaihdokset
Seitsenkertainen maailmanmestari Lewis Hamilton oli siirtynyt Mercedekseltä Ferrarille. Hamiltonille tilaa Ferrarilla oli tehnyt Carlos Sainz, joka oli siirtynyt Williamsille. Nico Hulkenberg oli vaihtanut tallia Haasilta Kick Sauberille ja Esteban Ocon Alpinelta Haasille.

## Vapaat harjoitukset
### Perjantain harjoitukset
Formula 1 -kausi 2025 alkoi perjantaina 60 minuutin mittaisella harjoitusosiolla. McLarenin Lando Norris oli nopein kuljettaja ajalla 1.17,252. Toiseksi sijoittui Williamsin Carlos Sainz ennen Ferrarin Charles Leclercia, McLarenin Oscar Piastria ja Red Bullin Max Verstappenia.

Jokainen kuljettaja ajoi radalle ensimmäisen kymmenen minuutin sisällä saadakseen tuntumaa olosuhteisiin. Liam Lawson osui kevyesti reunamuuriin harjoitusosion alussa radan yhdeksännessä mutkassa. Lawsonin tallikaveri Max Verstappen ajoi renkaallaan sora-alueelle kuudennessa mutkassa. Useat kuljettajat ajoivat Verstappenin tavoin samassa mutkassa hiekan päältä. Hiekkaa ja soraa lensi radalle, minkä vuoksi harjoitukset keskeytettiin punaisilla lipuilla. Ratavirkailijat siivosivat tauon aikana rataa.

Oliver Bearman aiheutti osion toiset punaiset liput kolaroituaan ensimmäisissä harjoituksissa radan yhdeksännessä ja kymmenennessä mutkassa.

Perjantain toinen harjoitusosio ajettiin kello 16.00. Haas ei ehtinyt korjata Oliver Bearmanin autoa ennen osion alkua, eikä Bearman saanut yhtään kierrosaikaa harjoitusten aikana.

Lando Norris ja Liam Lawson olivat lähellä kolaria toisen harjoitusosion alussa, kun Norris yritti harjoitella lähtöä varikkosuoran sivussa. Lawson näytti haluavan päästä liikkeelle ennen Norrisia ja päätti lähteä ohittamaan tätä. Norris ajautui nurmelle välttääkseen osuman Lawsoniin. Harjoitusten aikana Nico Hulkenberg ajoi sora-alueelle radan 6. mutkassa Kick Sauberillaan, mikä sai saksalaisen palaamaan varikolle pohjalevyn tarkistusta varten. Myös Alpine-kuljettaja Pierre Gasly teki myöhemmin ulosajon soralle.

Charles Leclerc johti harjoituksia osion aluksi yhdessä tallikaverinsa Lewis Hamiltonin kanssa, kun ensimmäiset kierrokset ajettiin keskikovilla renkailla. Tilanne kuitenkin muuttui, kun suurin osa kuljettajista vaihtoi pehmeisiin renkaisiin nopeille kierroksille. Yūki Tsunoda ajoi hetkellisesti Racing Bulls -autonsa ensimmäiselle sijalle, ennen kuin Lando Norris siirtyi tuloslistan kärkeen ajalla 1.16,580.

Harjoitusosion puolivälin jälkeen Leclerc palasi kärkeen ajalla 1.16,439. Leclercin aika piti hänet ensimmäisellä sijalla, kun kauden 2025 toinen harjoitusosio päättyi. Piastri oli 0,124 sekuntia perässä toisena, ja McLarenin Norris oli kolmas. Tsunoda ja toinen Racing Bulls -kuljettaja, tulokaskuski Isack Hadjar olivat neljäs ja kuudes, kun taas Lewis Hamilton asettui heidän väliinsä viidenneksi.

### Lauantain harjoitukset
Viikonlopun kolmannet harjoitukset ajettiin lauantaina 15. maaliskuuta. McLarenin kuljettaja Oscar Piastri ajoi nopeimman ajan Australian Grand Prix’n viimeisessä harjoituksessa, ennen Mercedeksen George Russellia ja Red Bullin Max Verstappenia.

Oliver Bearman halusi kuroa umpeen menetettyä aikaa viikonlopun kolmansissa harjoituksissa, kolaroituaan ensimmäisessä harjoitusosiossa ja jäätyään vaurioiden vuoksi kokonaan pois perjantain toisesta harjoituksesta. Bearman kuitenkin upotti kaksi rengasta nurmelle jarruttaessaan radan 11. mutkaan, mikä pyöräytti auton rajusti ja jätti hänet jumiin sora-alueelle. Bearmanin ulosajon vuoksi harjoitusosio keskeytettiin hetkellisesti punaisilla lipuilla.

## Aika-ajot
Lando Norris ajoi paalupaikalle ennen tallikaveriaan Oscar Piastria ja Red Bullin Max Verstappenia.
### Ensimmäinen osio
Haas-tallin kuljettaja Oliver Bearmanin auto kärsi aika-ajojen alussa vaihdelaatikko-ongelmista, eikä Bearman saanut ajettua yhtään kierrosta. Ensimmäisen osion nopein oli McLarenin Lando Norris. Ensimmäisen osion putoaja oli Bearmanin lisäksi tulokaskuski Kimi Antonelli, jonka autosta löydettiin aika-ajojen jälkeen vaurioita. Bearmanin ja Antonellin lisäksi myös Nico Hulkenberg, Liam Lawson ja Esteban Ocon putosivat ensimmäisessä aika-ajo-osiossa.

### Toinen osio
Toinen aika-ajo-osio alkoi vilkkaasti, kun Verstappen meni radalle ensimmäisenä ja asetti nopeimman ajan. McLaren-kaksikko Piastri ja Norris nousivat myöhemmin Verstappenin ohi. Kaikki kolme käyttivät tuoreita pehmeitä renkaita.

Tulokaskuljettaja Gabriel Bortoleto oli menettää Kick Sauberinsa hallinnan viimeisellä kierroksellaan. Lewis Hamiltonin pyörähtäessä radalla heilutettiin keltaisia lippuja. Keltaisten lippujen aikana kuljettajien on hidastettava vauhtia ja valmistauduttava muuttamaan ajolinjaansa, mikä todennäköisesti hankaloitti useiden kuljettajien suorituksia.

Norris ajoi osion nopeimman ajan 1.15,415. Viimeisen osion ulkopuolelle jäivät tuloskuljettaja Isack Hadjar, Fernando Alonso, Lance Stroll, Jack Doohan ja Gabriel Bortoleto.

### Kolmas osio
Kahden ensimmäisen aika-ajo-osion jälkeen oli jäljellä kymmenen nopeinta kuljettajaa. Kolmannen osion alussa Leclerc vaikutti saaneen vahvan kiinnityksen paalupaikkaan, mutta Verstappen paransi Leclercin aikaa vain kahdeksalla sadasosalla ajalla 1.15,671. Myös Russell paransi Ferrarin Leclercin aikaa. Lando Norriksen ensimmäinen aika osiossa hylättiin radan rajojen ylittämisen vuoksi, ja hänelle jäi aikaa vain yhteen yritykseen hylätyn kierroksen jälkeen.  Piastri oli neljäs, Alexander Albon viides, ja heidän jälkeen tulivat Tsunoda, Hamilton, Gasly, Sainz ja Norris.

Varikkosuoran päässä oli jono, kun kuljettajat lähtivät viimeisiin suorituksiin. Australialainen Oscar Piastri suoritti ensimmäisenä aika-ajon loppuun. Hän ilahdutti kotiyleisöään alittamalla Verstappenin ajan neljällä kymmenyksellä, mutta Lando Norris ajoi 1.15,096 ja oli vain 0,084 sekuntia nopeampi kuin Piastri. Verstappen paransi aikaansa vielä kerran ja saavutti kolmannen sijan pudottaen Russellin neljänneksi. Tsunoda oli aika-ajon viidentenä Racing Bullsilla. Alexander Albon oli Williamsilla kuudes, kun taas Ferrarin Leclerc ja Hamilton sijoittuivat vasta seitsemänneksi ja kahdeksanneksi. Gasly oli Alpine-kuljettajana yhdeksäs, ja Williamsin Sainz oli kolmannen osion viimeinen.

## Kilpailu
### Ennen kilpailun alkua
Kilpailuun lähdettäessä radalle oli satanut vettä. Oliver Bearman ja Liam Lawson lähtivät kilpailuun varikolta, koska heidän autoihinsa oli tehty muutoksia aika-ajojen jälkeen. Kilpailua edeltävällä lämmittelykierroksella debytantti Isack Hadjar ajoi Racing Bulls -autonsa ensimmäisen mutkan jälkeen seinään. Hadjarin kolarin vuoksi alkuperäinen lähtö peruttiin ja kilpailu siirrettiin alkavaksi kello 15.15. Toiseen lähtöön kaikki kuljettajat lähtivät välikelinrenkailla.

### Ensimmäinen kierros
Ensimmäisellä kierroksella Max Verstappen ohitti toiselta sijalta lähteen Oscar Piastrin ja siirtyi kilpailussa toiselle sijalle. Debytantti Jack Doohan kolaroi autonsa ensimmäisellä kierroksella radan viidennessä mutkassa. Doohanin ulosajo toi radalle turva-auton.

### Kierrokset 2–7
Turva-auton ollessa radalla Carlos Sainz kolaroi radan viimeisessä mutkassa. Sainz ilmoitti radiossa, että autossa aiheutui jonkinlainen vääntömomentti, minkä vuoksi hän ajoi seinään.

Kuljettajat ajatettiin turva-auton takana varikkosuoran läpi, jotta ratavirkailijat saivat siivota Sainzin auton pois radalta turvallisesti. Norris johti kilpailua ennen Verstappenia, Piastria, Russelia, Leclercia, Tsunodaa, Albonia, Hamiltonia, Gaslya ja Alonsoa. Joukon perällä Ocon, Lawson ja Bearman pysähtyivät varikolle vaihtamaan uuden välikelinrenkaat.

Leclerc viesti radiolla tallilleen, että ”rata kuivuu nopeasti”. Samaan aikaan kilpailua johtanut Norris sai talliltaan tiedon, ettei isoja sateita ole luvassa seuraavaan puoleen tuntiin.

Seitsemännen kierroksen lopussa turva-auto tuli varikolle ja vihreä lippu vapautti kuljettajat ajamaan kilpailua. Norris säilytti johtonsa ennen Verstappenia ja Piastria.

### Kierrokset 7–25
Kilpailun 12. kierroksella kuljettajien havaittiin ajavan märälle osalle radalla viileentääkseen kuluneita välikelinrenkaitaan. Pian kilpailunjohto päätti, että he sallivat DRS-järjestelmän käyttämisen. Verstappen ilmoitti radiossa tallilleen, että hänen välinkelinrenkaat olivat pilalla, ja pari kierrosta myöhemmin Piastri ohittikin Verstappenin jättäen hollantilaisen heti viiden sekunnin päähän. Kierroksella 25 Piastri oli ajanut jo Norriksen johdon kiinni ja oli vain kahden sekunnin päässä Norriksesta. Verstappen oli tässä kohtaa jäänyt jo kymmenen sekunnin päähän. McLaren kuitenkin määräsi Piastrin säilyttämään sijoituksensa tallimääräyksen avulla.

### Alonson ulosajo
Kilpailun 34. kierroksella Fernando Alonso ajoi ulos radan kuudennessa mutkassa ja joutui keskeyttämään. Ulosajon vuoksi radalle tuli turva-auto. Lähes kaikki kuljettajat tulivat varikolle vaihtamaan välikelinrenkaat kuivankelinrenkaisiin. Turva-auto poistui radalta 41. kierroksen jälkeen ja kilpailussa jatkettiin Norriksen johtaessa ennen Piastria, Verstappenia, Russelia ja Leclercia.

### Sade kilpailun lopussa
Aiemmin tauonnut sade alkoi uudestaan kilpailun lopussa, ja kuljettajat joutuivat haastaviin olosuhteisiin. Molemmat McLarenit ajatuivat ulos radan 12. mutkassa. McLaren-kuljettajista Oscar Piastri pyörähti ja juuttui nurmikolle kiinni radan 13. mutkan nurmialueelle. Hän kuitenkin pääsi myöhemmin peruuttamaan ja jatkamaan kilpailua. Lando Norris reagoi tilanteeseen ja ajoi varikolle vaihtamaan välikelinrenkaat monien muiden ajaessa hänen perässään. Max Verstappen, Yūki Tsunoda, Lewis Hamilton, Pierre Gasly, Charles Leclerc, Liam Lawson, Esteban Ocon ja Oliver Bearman kuitenkin jatkoivat sateen kastelemalla radalla kuivan kelin renkailla. Kaksi kierrosta Norriksen pysähdyksen jälkeen myös Max Verstappen pysähtyi vaihtamaan välikelin renkaat pois ja menetti johtonsa Ferrarin Lewis Hamiltonille. Myös Ferrarin kuljettajat joutuivat lopulta tulemaan vaihtamaan välikelin renkaat alle ja putosivat viimeisille pistesijoille. Debytantti Gabriel Bortoleto ajoi ulos radan 13. mutkassa ja Liam Lawson radan toisessa mutkassa, minkä vuoksi turva-auto kutsuttiin jälleen radalle.

Turva-auton poistuessa radalta kierroksen 51 lopussa Norris pystyi jälleen säilyttämään kilpailun johdon ennen Verstappenia, Russellia, Albonia, Antonellia, Strollia, Hulkenbergia, Gaslya, Hamiltonia ja Leclercia. Kilpailun lopussa Verstappen antoi kaikkensa ja pääsi jopa alle sekunnin päähän Norrisista, mutta ei onnistunut ohittamaan tätä. Norris ajoikin maaliin ensimmäisenä voittaen kilpailun ja saavuttaen uransa viidenen osakilpailuvoiton. Verstappenin jälkeen palkintopallille pääsi myös Mercedeksen George Russell ennen neljänneksi sijoittunutta debytantti Kimi Antonellia. Antonelli pudotettiin aluksi viidennelle sijalle Alexander Albonin taakse, koska Antonellille annettiin viiden sekunnin aikarangaistus varikolta vaarallisesti päästämisen vuoksi. Kilpailun jälkeen rangaistus kuitenkin peruttiin Mercedeksen protestin ja uusien todisteiden seurauksena.

### Kilpailun tulokset

### DHL Fastest Lap
Kaudesta 2007 asti DHL on palkinnut Formula 1 -kilpailun nopeimman kierroksen ajaneen kuljettajan DHL Fastest Lap Award -palkinnolla. Palkinnon saa se kuljettaja, joka ajaa eniten nopeimpia kierroksia kauden aikana. Kilpailun nopeimman kierroksen ajoi Lando Norris ajalla 1.22,167 kierroksella 43.

### DHL Fastest Pitstop
Kilpailun nopeimman varikkopysähdyksen teki Ferrari-talli kuljettajansa Charles Leclercin kanssa kierroksella 34, kun Leclercin autoon vaihdettiin kuivankelin kovat renkaat välikelin renkaiden tilalle. Pysähdys kesti 2,32 sekuntia.

### Driver of the Day
Vuodesta 2016 Formula 1 -sarjassa ovat katsojat pystyneet äänestämään *Driver of the Day* (suom. *päivän kuljettajaa*) Formula1.com virallisella verkkosivulla. Australian Grand Prix'n äänestyksen voitti Lando Norris.

## Kilpailun jälkeen
### Sijoitukset kilpailun jälkeen

***Huom!**: Vain viiden parhaan sijoitukset sisällytetty.

### Sääntömuutos
Kansainvälinen autoliitto FIA kertoi Grand Prix -viikonlopun jälkeen havainneensa Australian osakilpailussa joidenkin tallien takasiipien joustaneen kovassa vauhdissa enemmän kuin mitä FIA aiemmin linjasi. Aiemmin FIA oli linjannut, ettei takasiiven ylempi osa saa taipua heidän suorittamassa mittauksessa yli kahta millimetriä. Tallit läpäisivät viikonlopun aikana FIA:n suorittamat mittaukset, mutta FIA huomasi televisiokuvien perusteella, että joidenkin tallien takasiivet taipuivat sääntöjen vastaisesti. FIA määräsi uuden säännön taipuisuudelle. Jatkossa takasiipi saa taipua mittauksessa vain 0,5 millimetriä. Koska sääntö tuli voimaan lyhyellä varoitusajalla, seuraavassa osakilpailussa Kiinassa talleilla oli vielä 0,25 millimetrin lisätoleranssi. Kauden kolmannesta osakilpailusta eteenpäin 0,5 millimetrin raja on ehdoton.

## Lähteet